Jesse Jackson

Jesse Louis Jackson (alk. Jesse Louis Burns, 8. lokakuuta 1941 Greenville, Etelä-Carolina – 17. helmikuuta 2026Chicago, Illinois) oli yhdysvaltalainen kansalaisoikeusaktivisti, baptistipastori ja poliitikko. 1960-luvulla hän kuului Martin Luther Kingin sisäpiiriin. Jackson oli ehdolla demokraattisen puolueen presidenttiehdokkaaksi vuosien 1984 ja 1988 vaaleissa. Hänen poikansa Jesse Jackson Jr. oli Yhdysvaltain kongressin jäsen vuosina 1995–2012.

 Lapsuus ja opiskelu 
Jesse Louis Burns syntyi 8. lokakuuta 1941 Greenvillessä Etelä-Carolinassa. Hänen isänsä Noah Lewis Robinson oli naimisissa ja äiti Helen Burns tämän 16-vuotias naapuri. Helen Burns meni pian poikansa syntymän jälkeen naimisiin Charles Jacksonin kanssa, ja tämä adoptoi Jessen, joka piti myöhemmin molempia miehiä isinään.

Jackson eli nuoruuttaan rotuerottelun aikana, jolloin afroamerikkalaiset eivät muun muassa saaneet istua bussissa samoilla penkeillä valkoisten kanssa ja mustille ja valkoisille oli eri koulut. Rosa Parksin aloittama Montgomeryn bussiboikotti 1950-luvulla antoi Jacksonille kipinän siitä, että asiat voisivat olla toisin. Hän opiskeli vuoden urheilustipendillä Illinoisin yliopistossa ja vaihtoi sitten Pohjois-Carolinan Greensborossa sijaitsevaan North Carolina A&T State Universityyn, jossa hän tapasi tulevan vaimonsa, Jacqueline Brownin. Greenborossa Jackson lähti mukaan mielenosoituksiin kansalaisoikeuksien puolesta. Hän suoritti 1964 sosiologiasta alemman korkeakoulututkinnon.

 Aktivismi 
Vuonna 1965 Jackson tapasi Martin Luther Kingin, joka palkkasi hänet Southern Christian Leadership Conferenceen (SCLC). King asetti Jacksonin johtamaan SCLC:n perustamaa Operation Breadbasketia, jonka tarkoitus oli edistää afroamerikkalaisten taloudellista tilannetta. Jackson joutui tehtävässä ristiriitoihin monien muiden SCLC:n johtajien kanssa, sillä hänen vapaamuotoista johtamistyyliään kyseenalaistettiin erityisesti taloudellisten syiden takia.

Kun King ammuttiin 4. huhtikuuta 1968, Jackson oli samassa motellissa kerrosta alempana. Jackson kertoi toimittajille Kingin kuolleen käsivarsilleen, mutta Kingin avustajat kiistivät tämän. Andrew Youngin mukaan Jackson laittoi kätensä Kingin vereen ja pyyhki ne poolopaitaansa, jota hän käytti useiden päivien ajan antaessaan televisiossa haastatteluita Kingin kuolemasta. Jacksonin itsensä mukaan hän toimi näin trauman vuoksi. Journalisti ja ihmisoikeusaktivisti Don Rose kertoi myöhemmin haastatteluissa, että Jackson pääasiassa ajatteli omaa uraansa sekä asemaansa kansalaisoikeusliikkeessä.

Jackson erosi 1971 SCLC:stä, koska hän oli jo ajautunut erimielisyyksiin Ralph Abernathyn kanssa. Jacksonin ja Abernathyn suhde oli ollut vaikea Kingin kuoleman jälkeen, ja Jackson kieltäytyi muuttamasta Operation Breadbasketia Chicagosta Atlantaan. Jackson perusti järjestön Operation PUSH – People United to Save Humanity, jonka nimeksi myöhemmin vaihdettiin People United to Serve Humanity. PUSH muun muassa järjesti boikotteja yrityksiä vastaan, jotta nämä palkkaisivat tummaihoisia työntekijöitä. Jackson perusti 1984 National Rainbow Coalitionin, joka laajensi PUSHin agendaa ja haki samanlaisia oikeuksia afroamerikkalaisten lisäksi naisille ja HLBTQ-ihmisille. PUSH ja National Rainbow Coalition yhdistyivät 1996 Rainbow PUSH Coalitioniksi.

1980-luvulta lähtien Jackson on neuvotellut kansainvälisten vankien ja panttivankien vapauttamisesta, kuten kolmen yhdysvaltalaisen sotilaan vapauttamisen Jugoslaviassa vuoden 1999 keväällä ja kahden yhdysvaltalaisen vapauttamisen gambialaisesta vankilasta syyskuussa 2012.

 Presidentinvaaliehdokkuudet 

Jackson oli ehdokkaana vuoden 1984 presidentinvaalien demokraattipuolueen esivaaleissa. Hän oli Shirley Chisholmin jälkeen toinen afroamerikkalainen, joka oli ehdolla ison puolueen presidenttiehdokkaaksi. Osa Kingin seuraajista ei kannattanut Jacksonin ehdokkuutta. Kingin leski Coretta Scott King ei pitänyt mustalla olevan mahdollisuuksia voittaa, ja Andrew Young ei uskonut, että Jacksonilla olisi tarpeeksi kokemusta presidenttiehdokkaaksi.

Jackson sai esivaaleissa yli kolme miljoonaa ääntä eli 18,2 prosenttia ja arviolta 80 prosenttia mustien äänistä. Hän jäi vaaleissa Walter Mondalen ja Gary Hartin jälkeen kolmanneksi äänestyksessä, jossa oli kahdeksan ehdokasta. Mondale hävisi presidetinvaaleissa republikaanien ehdokkaalle Ronald Reaganille.

Myös seuraavissa vaaleissa vuonna 1988 Jackson lähti demokraattien esivaaliehdokkaaksi. Liberaaleista mielipiteistään huolimatta Jackson oli vastustanut jyrkästi aborttia, mutta vuoden 1988 vaaleihin tultaessa hän oli muuttanut kantaansa ja kannatti aborteille liittovaltion rahoitusta. Hän sai seitsemän miljoonaa ääntä ja äänienemmistön 13 osavaltiossa, mutta hävisi puolueen ehdokkuuden Michael Dukakisille, joka hävisi varsinaiset vaalit republikaanien George H. W. Bushille.

Vuoden 2008 vaaleissa Jackson kannatti Barack Obamaa.

 Yksityiselämä 
Jesse ja Jacqueline Jackson (o.s. Brown) olivat naimisissa vuodesta 1962 lähtien, ja he saivat viisi lasta. 1990-luvun lopulla Jesse Jacksonilla oli suhde, josta syntyi tytär.

Vuonna 1968 Jackson vihittiin baptistipastoriksi.

Jackson kertoi vuonna 2017 sairastavansa Parkinsonin tautia, joka vei lopulta häneltä kyvyn kävellä ja puhua. Hänellä diagnosoitiin 2025 rappeuttava progressiivinen supranukleaarinen halvaus, ja hän kuoli helmikuussa 2026.

 Lähteet 

Luokka:Yhdysvaltalaiset demokraattipoliitikot
Luokka:Yhdysvaltalaiset ihmisoikeusaktivistit
Luokka:Yhdysvaltalaiset presidenttiehdokkaat
Luokka:Afroamerikkalaiset
Luokka:Grammy-palkinnon saajat
Luokka:Vuonna 1941 syntyneet
Luokka:Vuonna 2026 kuolleet